**Lai Ching-te** (kiin.: 賴清德; pinyin: *Lài Qīngdé*, s. 6. lokakuuta 1959, myös **William Lai**) on taiwanilainen lääkäri ja poliitikko, joka on vuodesta 2020 lähtien toiminut maansa varapresidenttinä. Hänet valittiin uudeksi presidentiksi vuoden 2024 presidenttivaaleissa. Hän edustaa demokraattista edistyspuoluetta (DPP).

Tausta ja yksityiselämä
-----------------------

Lai syntyi vuonna 1959 Wanlin kylässä. Hänen isänsä oli ammatiltaan kaivostyöläinen. Hän opiskeli lääketiedettä Kansallisessa Cheng Kung -yliopistossa, jossa hän lopulta väitteli tohtoriksi. Lisäksi hänellä on lääketieteen kandidaatin tutkinto Taiwanin kansallisessa yliopistosta sekä terveystieteiden maisterintutkinto Harvardista.

Lai on naimisissa Wu Mei-jun kanssa. Parilla on kaksi poikaa.

Kiinalaisen nimensä rinnalla Lai käyttää myös länsimaista nimeä **William Lai**.

Poliittinen ura
---------------

Lai valittiin Taiwanin parlamenttiin ensimmäisen kerran 1998. Hänen vaalipiirinsä on Tainan ja hänet valittiin uudelleen kolme kertaa. Citizen Congress Watch nimesi Lain parhaaksi parlamentaarikoksi.

Vuonna 2010 Lai valittiin Tainanin pormestariksi 60,4 %:n ääniosuudella. Hänestä tuli yksi Taiwaniн suosituimpia pormestаreita, ja hänet valittiin 2014 selvällä erolla jatkokaudelle, vaikka hän kampanjoi vaaleja varten hyvin vähän.

### Pääministerinä

Lai erosi pormestarin virastaan vuonna 2017, kun presidentti Tsai Ing-wen nimitti hänet pääministeriksi.

Lai ehdotti pääministerinä 2019, että englannista pitäisi tulla kiinan rinnalla Taiwanin toinen virallinen kieli viimeistään vuonna 2019. Vuonna 2019 Lain hallitus kuitenkin kaatui demokraattisen edistyspuolueen eli DPP:n surkean kuntavaalituloksen takia. Taustalla oli muun muassa joitakin vastustusta herättäneitä ehdotuksia. Hallituksen työlait heikensivät työntekijöiden oikeuksia, ja esimerkiksi työnantajat pystyvät jatkossa joilllakin aloilla vaatimaan työntekijöitään olemaan jopa 12 päivää työvuorossa ilman vapaapäiviä. Lain mukaan työntekijöiden pitäisi ajatella pidempien työtuntien olevan "hyvien tekojen tekemistä".

### Taiwanin varapresidenttinä

Helmikuussa 2020 Lai osallistui Valkoisessa talossa järjestettyyn rukousaamiaiseen, mikä oli ensimmäinen kerta, kun Kiinan tasavallan varapresidentti on osallistunut vastaavaan diplomaattiseen tapahtumaan sitten Yhdysvaltojen ja Taiwanin diplomaattisten suhteiden päättymisen vuonna 1979.

Lai pyrki vuonna 2020 DPP:n presidenttiehdokkaaksi, mutta hän hävisi puolueen esivaalit Tsai Ing-wenille. Lai ei ollut kovinkaan suosittu nuorten eikä naisten keskuudessa. Tsai pyysi kuitenkin Laita mukaan vaalikampanjaan varapresidenttiehdokkaaksi. Tsai voitti vuoden 2020 presidentinvaalin, ja Laista tuli Taiwanin varapresidentti.

Marraskuussa 2022 presidentti Tsai Ing-wen jätti paikkansa DPP:n puheenjohtajana huonon tuloksen johdosta vuoden paikallisvaaleissa. Lai ilmoittautui mukaan puheenjohtajakisaan, mutta hän oli ainoa ajoissa mukaan ilmoittautunut ehdokas, minkä johdosta hän valittiin yksimielisesti 15. tammikuuta 2023.

### Taiwanin presidenksi

DPP nimesi huhtikuussa hänet vuoden 2024 presidenttivaalien ehdokkaakseen. Marraskuussa 2023 hän valitsi varapresidenttiehdokkaakseen Taiwanin epävirallisen suurlähettilään Yhdysvalloissa, Hsiao Bi-khimin, jonka valintaa oltiin povattu jo pidemmän aikaa.

Lai valittiin uudeksi presidentiksi tammikuussa 2024 hänen saatuaan 40 % äänistä. Lain kilpakumppanit, Hou Yu-ih ja Ko Wen-je, myönsivät tappionsa jo vaali-iltana. Uuden presidentin on tarkoitus astua virkaan 20. toukokuuta 2024.

### Poliittisia kantoja

Lain katsotaan edustavan pan-vihreän liiton syvää päätyä, koska hän kannattaa Taiwanin itsenäisyyttä. Hän on sittemmin siirtynyt maltillisempaan suuntaan, eteenkin presidentinvaalikampanjansa aikana, ja kertonut haluavansa säilyttää *status quon* eikä ole sanonut ajavansa itsenäisyyttä eikä Kiinojen yhdistymistä.

Lai on kertonut olevansa kiinnostunut vahvistamaan Taiwanin suhteita Yhdysvaltoihin ja muihin liberaaleihin demokratioihin. Kiinan kommunistinen puolue on kutsunut Laita "sodan yllyttäjäksi" ja "häiriköksi".

Lähteet
-------

1. ↑  Taiwanin presidentiksi nousee Kiinan vastustama ehdokas Lai Ching-te *Yle Uutiset*.  13.1.2024. Viitattu 14.1.2024.
2. 1 2 3  Vice President Lai *english.president.gov.tw*. Viitattu 22.8.2021. (englanniksi)
3. ↑  歷任院長 - Executive Yuan History Exhibit *history.ey.gov.tw*.  Arkistoitu 22.7.2021. Viitattu 22.8.2021.
4. ↑  賴清德妻超低調 沒幾人認識吳玫如 *蘋果日報*.  6.9.2017. Viitattu 30.7.2022. (kiinaksi)
5. ↑  Lai voitti ja Kiina sensuroi somensa – Taiwan saa Kiinan karsastaman presidentin *Yle Uutiset*.  13.1.2024. Viitattu 14.1.2024.
6. ↑  Taiwan president-elect Lai Ching-te has steered the island toward democracy and away from China *AP News*.  13.1.2024. Viitattu 14.1.2024. (englanniksi)
7. 1 2 3  China calls him the 'instigator of war'. Who is Taiwan's next leader William Lai? *SBS News*. Viitattu 14.1.2024. (englanniksi)
8. ↑  2010 ELECTIONS: William Lai takes Tainan by storm *Taipei Times*.  28.11.2010. Viitattu 22.8.2021. (englanniksi)
9. ↑  Michael Turton: Notes from Central Taiwan: Who is William Lai? *The Taipei Times*.  20.3.2023. Viitattu 14.1.2024. (englanniksi)
10. ↑  蔡總統宣布 賴清德接任行政院長  5.9.2017. 中央社 CNA. Viitattu 30.7.2022. (kiinaksi)
11. ↑  Jennifer Creery: Taiwan to make English an official language next year, says official *Hong Kong Free Press HKFP*.  31.8.2018. Viitattu 22.8.2021. (englanniksi)
12. ↑  Cabinet resigns as Premier Lai says he has ‘no regrets’ *Taipei Times*.  12.1.2019. Viitattu 22.8.2021. (englanniksi)
13. 1 2  Yu-Fen Lai: Who is William Ching-te Lai, the Liberal Candidate in the Upcoming Presidential Election of Taiwan?  7.12.2023. Friedrich Naumann Foundation for Freedom. Viitattu 14.1.2024. (englanniksi)
14. ↑  Vice President-elect William Lai’s US solo trip drives Taiwan forward *Taiwan News*.  12.2.2020. Viitattu 22.8.2021. (englanniksi)
15. ↑  Natasha Li: Taiwan’s Lai Ching-te wins presidential vote, vows to defend island from China threats  13.1.2024. France 24. Viitattu 14.1.2024. (englanniksi)
16. ↑  Taiwan Vice President William Lai elected as new ruling party boss, setting stage for presidential run *CNA*. Viitattu 8.5.2023. (englanniksi)
17. ↑  Taiwan ruling party picks VP as presidential candidate *Radio France internationale*.  12.4.2023. Viitattu 8.5.2023. (englanniksi)
18. ↑  'Back for Taiwan': Hsiao Bi-khim accepts DPP's VP nomination *Focus Taiwan*.  20.11.2023. Viitattu 14.1.2024. (englanniksi)
19. 1 2  Taiwan elects William Lai president in historic election, angering China *BBC News*.  13.1.2024. BBC. Viitattu 14.1.2024. (englanniksi)
20. ↑  Taiwan presidential election: Lai clinches historic victory for ruling party *NHK WORLD*.  13.1.2024. Viitattu 14.1.2024. (englanniksi)
21. ↑  Taiwan vice-president ditches pro-independence tag ahead of election *South China Morning Post*.  20.8.2023. Viitattu 14.1.2024. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Yhdysvallat
* Taiwan

 |

 |